Det er ikke, fordi Asger Aamund er ved at blive venstreorienteret på sine ældre dage. Men erhvervsmanden, der tidligere åbent har støttet Liberal Alliance, mener, at statsminister Lars Løkke Rasmussen (V) bør kaste handklædet i ringen og udskrive valg.

»Regeringen kommer ikke igennem med noget, der bare ligner liberale initiativer de næste to år, for de kan ikke få noget igennem, der ikke er godkendt af enten Socialdemokratiet eller Dansk Folkeparti, og de er begge erklærede modstandere af alle de liberale, borgerlige vækstinitiativer«, siger Asger Aamund.

»Så man kan sige, at Lars Løkke sidder som stedfortrædende regeringschef for en partifarve, som han ikke selv har«.